

BOSNA I HERCEGOVINA   
FEDERACIJA BOSNE I HERCEGOVINE **SREDNJOBOSANSKI KANTON**

***Ministarstvo privrede***

BOSNA I HERCEGOVINA   
FEDERACIJA BOSNE I HERCEGOVINE **KANTON SREDIŠNJA BOSNA**

***Ministarstvo gospodarstva***

Broj: 05-14-10324/24-3  
Travnik, 7.1.2025.g.

Na osnovu člana 5. i 6. Zakona o koncesijama (Službene novine Srednjobosanskog kantona, broj: 8/09, 6/13, 9/15, 7/20, 10/21 i 14/23) i Odluke Vlade SBK o pokretanju postupka za dodjelu koncesije za istraživanje i eksploataciju gipsa na lokalitetu „Elezovac“ općina Donji Vakuf broj: 01-11.7-10474/24 od 19.12.2024.godine, Ministarstvo privrede objavljuje

**JAVNI POZIV**

**za prikupljanje ponuda radi dodjele koncesije za istraživanje i eksploataciju gipsa na lokalitetu „Elezovac“ općina Donji Vakuf**

**(po samoinicijativnoj ponudi)– šifra S 2/25**

***1.Predmet koncesije***

Predmet koncesije je istraživanje i eksploatacija gipsa na lokalitetu „Elezovac“ općina Donji Vakuf.

***2. Vrijeme dodjele koncesije***

Koncesija za istraživanje i eksploataciju se dodjeljuje za period od 10 (deset) godina, od dana potpisivanja ugovora o koncesiji.

**3.Lokalitet eksploatacije**

Širi lokalitet je: Elezovac – općina Donji Vakuf.

Lokacija Elezovac 3 površine 3,74ha i lokacija Elezovac 4 površine 44,63ha je definirana na situacijskoj karti terena iz samoinicijativne ponude, koja će ponuđačima biti data na uvid.

***4. Pravo sudjelovanja***Pravo učešća na javnom pozivu imaju pravne osobe osnovane u skladu s posebnim zakonima Federacije BiH, registrovane za obavljanje djelatnosti koja je predmet javnog poziva i imaju odgovarajuća stručna lica i opremu.

***5. Obaveze koncesionara***Koncesionar se obavezuje slijedeće:

* obavljati geološka istraživanja i eksploataciju u skladu sa odredbama važećih propisa istraživanju i eksploataciji mineralnih sirovina,
* riješiti imovinsko pravne odnose prije ulaska u posjed,
* zaštita izvorišta pitke vode i svih vodoprivrednih objekata tj. zabrana vršenja bilo kakvih radova u blizini izvorišta pitke vode,
* zaštita života i privatne imovine od odrona kamena, prilikom vršenja radova.

Koncesionar se obavezuje da će kontinuirano ispunjavati uslove Općinskog vijeća Donji Vakuf koji su definisani u Odluci o davanju prethodne saglasnosti za dodjelu koncesije (produženje ugovora) za eksploataciju mineralne sirovine - rude gipsa na lokalitetu „Elezovac“, općina Donji Vakuf broj: 01-14-01722/22 od 24.10.2022.godine kako slijedi:

* Ugovor o koncesiji se može zaključiti na period ne duži od 10 godina, s time da je koncesionar dužan godišnje dostavljati Općinskom vijeću Donji Vakuf informaciju ili izvještaj o izvršenoj eksploataciji mineralne sirovine – rude gipsa i visini uplaćene naknade za koncesiju;
* Da se ugovor odmah raskine ukoliko koncesionar propusti da dostavi informaciju odnosno izvještaj Općinskom vijeću i ukoliko ne izmiruje svoje obaveze prema ugovoru o koncesiji;
* Koncesionar je dužan eksploataciono polje opremiti nadzornim kamerama i vagom kako bi se osigurali tačni podaci o eksploatisanim količinama;
* Koncesionar je dužan predvidjeti potencijalne opasnosti po zdravlje ljudi i okoliš koje mogu nastati usljed eksploatacije te je dužan unaprijed poduzeti sve mjere kako bi se izbjegle opasne situacije i otkloniti posljedice u slučaju nastanka opasnosti i štete kao i nadoknaditi svu prouzrokovanu štetu, te ukoliko to propusti učiniti isto predstavlja osnov za raskid ugovora koncesiji;
* Da koncesionar pristaje na plaćanje posebne naknade u visini od 10% prosječne tržišne cijene rude gipsa na ukupno eksploatisanu količinu rude gipsa izraženo u tonama, u korist budžeta Općine Donji Vakuf, za svaku kalendarsku godinu dok ugovor o koncesiji traje, što bi se regulisalo posebnim ugovorom između Općine Donji Vakuf i koncesionara.

***6. Ponuda iznosa i načina plaćanja naknade za koncesiju***Jednokratna naknada za koncesiju istražnog prostora je najmanje 200 KM/ha,

- Godišnja naknada za koncesiju eksploatacionog prostora je najmanje 100 KM/ha,

- Postotak prosječne prodajne cijene po toni gipsa (najmanje 3%).

***7. Obavezni uslovi i standardi za vršenje djelatnosti.***

Po dobijanju koncesije, koncesionar je dužan zatražiti odobrenje za istraživanje kojim će biti definisani uslovi istraživanja, obim istražnih radova, količina mineralne sirovine koja se može izvaditi i koristiti za laboratorijska ispitivanja. Koncesionar se obavezuje da će se pridržavati svih zakonskih propisa i standarda koji regulišu pitanja istraživanja mineralnih sirovina, zaštite okoline, vodoprivrede, šumarstva i zaštite na radu.

Po okončanju istraživanja, koje može trajati najduže tri godine u okviru trajanja koncesionog prava, koncesionar je dužan zatražiti odobrenje za eksploataciju, kojim će biti definisani uslovi eksploatacije, položaj eksploatacijskog prostora, način eksploatacije i rokovi u kojima se moraju izvršiti pripremne radnje za početak eksploatacije, a potom je koncesionar dužan pribaviti odobrenje za obavljanje radova. Koncesionar se obavezuje da će se pridržavati svih zakonskih propisa i standarda koji regulišu pitanja eksploatacije mineralnih sirovina, zaštite okoline, vodoprivrede, šumarstva i zaštite na radu.

***8. Uslovi prestanka i raskida ugovora o koncesiji***

Prestanak i raskid ugovora o koncesiji regulisani su članovima 21. i 22. Zakona o koncesijama, kao i drugim pozitivnim zakonskim propisima koji uređuju oblasti eksploatacije gdje su propisani uslovi ukidanja odobrenja za eksploataciju mineralnih sirovina.

***9. Informacija o pravu nadzora nadležnih organa o izvršenju koncesije***

Nadzor u izvršavanju ugovora o koncesiji kao i odredbi Zakona o koncesijama vrše nadležna ministarstva davaoca koncesije u okviru svojih nadležnosti, shodno članu 23. Zakona o koncesijama SBK .

***10. Sadržaj ponude***

Ponuda treba da sadrži elemente propisane članom 7. Zakona o koncesijama, te članovima 8., 11. i 12. Pravilnika o načinu procjene najpovoljnije ponude za dodjelu koncesije iz nadležnosti Ministarstva privrede, te o dokumentaciji potrebnoj za postupak procjene (Sl. novine SBK, broj 12/09), odnosno ponuda se sastoji iz dva dijela:«Tehnički dio ponude» i «Finansijski dio ponude».

**«Tehnički dio ponude»** treba da sadrži:

* naziv i tačnu adresu ponuđača (mjesto, ulica, broj, telefon, kontakt osoba i drugi podaci koji mogu poslužiti za efikasnije komuniciranje),
* ovjerenu kopiju Rješenja o upisu u sudski registar sa ovjerenim prilozima ili ovjerenu kopiju drugog akta kojim se dokazuje da podnosilac ponude ima pravo obavljati djelatnost koja je predmet koncesionog zahtjeva – odnosno istraživanje i eksploatacija gipsa,
* ovjerenu kopiju Uvjerenja o poreznoj registraciji / Uvjerenja o registraciji obaveznika poreza na dodanu vrijednost,
* potvrdu nadležnog organa o redovnom plaćanju poreza,
* potvrdu nadležnih organa o redovnom plaćanju doprinosa za zaposlenike za PIO/MIO i zdravstveno osiguranje ,
* izjavu ponuđača da nije bio neuspješan u izvršavanju ugovora o koncesiji u protekle tri godine do momenta objavljivanja ovog Javnog poziva, odnosno za korisnike koncesije potvrdu o redovnom plaćanju naknade za koncesiju,
* uvjerenje nadležnog suda da odgovorno lice nije u posljednjih 5 godina osuđivano zbog kršenja propisa kojima se sankcionišu krivična djela iz oblasti privrede, privredni prijestupi, odnosno prekršaji iz oblasti privrede,
* uvjerenje nadležnog suda da ponuđač nije pod stečajem ili likvidacijom,
* listu referenci ponuđača (lista glavnih usluga pruženih u posljednje 3 godine sa ukupnim vrijednosnim iznosima, datumima i primateljima),
* kvalifikaciona struktura zaposlenih kadrova i njihove reference i
* popis raspoložive opreme ponuđača.

**«Finansijski dio ponude»** treba da sadrži:

* izjavu o visini i načinu plaćanja naknade za koncesiju,
* instrument osiguranja plaćanja naknade za koncesiju (ovjerena mjenica),
* studiju o ekonomskoj opravdanosti u sklopu koje će biti sadržani i očekivani uticaji cijelog projekta na okolinu sa mjerama da se oni otklone ili minimiziraju (član 7. Pravilnika o načinu procjene najpovoljnije ponude za dodjelu koncesije iz nadležnosti Ministarstva privrede,te o dokumentaciji potrebnoj za postupak procjene (Službene novine SBK broj 12/09)),
* ovjerenu kopiju bilansa stanja i bilansa uspjeha za zadnja dva izvještajna perioda i
* dokaz o uplati za sudjelovanje u javnom pozivu.

Napomena: Sve cijene i naknade moraju biti izražene u konvertibilnim markama (KM).

Ne dostavljati dokumentaciju partnerskih firmi jer ista neće biti predmet bodovanja.

Dostavljena dokumentacija ne vraća se ponuđačima.

***11. Način dodjele koncesije***

Koncesija se dodjeljuje prema sistemu **D.B.O.T**. (Desing, Build, Operate, Transfer-Projektuj, Izgradi, Upravljaj, Prenesi) tako da će koncesionar, nakon proteka vremena na koje je dodijeljena koncesija, prenijeti izgrađena postrojenja i objekte u funkcionalnom stanju na Srednjobosanski kanton sa pripadajućom dokumentacijom.

**12.Uslovi povratka korištenog dobra**

Poslije završene eksploatacije koncesionar je dužan u potpunosti završiti tehničku i biološku rekultivaciju zemljišta koncesionog polja, te površine koje su državne vratiti općini, a na otkupljenim površinama zadržati pravo korištenja.

***13. Kriteriji za izbor najpovoljnije ponude:***

13.1.Visina naknade za koncesiju

* jednokratna naknada za koncesiju istražnog prostora je najmanje 200 KM/ha,
* godišnja naknada za koncesiju eksploatacionog prostora je najmanje 100 KM/ha,
* postotak prosječne prodajne cijene po toni gipsa (najmanje 3%).

Ovaj kriterij nosi 60 % vrijednosti ponude.

13.2.Pokazatelji finansijskog stanja ponuđača.

Ovaj kriterij nosi 10 % vrijednosti ponude.

13.3.Iznos i vrsta investicije u programu

Ovaj kriterij nosi 10 % vrijednosti ponude.

13.4.Broj radnika koje će zaposliti

Ovaj kriterij nosi 10 % vrijednosti ponude.

13.5.Reference stečene u obavljanju radova koji su predmet koncesije

Ovaj kriterij nosi 10 % vrijednosti ponude.

***14. Podnošenje ponuda***

Naknada za sudjelovanje u javnom pozivu je 3.000,00 KM bez prava povrata.

Naknada se uplaćuje na račun budžeta SBK broj: 1341130360000194 kod ASA BANKE d.d., vrsta prihoda 721119, poziv na broj 0001501001, budžetska organizacija 1501001.

Pismena ponuda (prikladno uvezana) se podnosi, na jednom od službenih jezika u BiH, u zapečaćenoj omotnici na kojoj je naznačena šifra javnog poziva (S 2/25) i naznakom **«PONUDA – NE OTVARAJ»** na adresu: Ministarstvo privrede, ul. Stanična 43. 72270 Travnik. U zatvorenoj koverti sa ponudom dostavljaju se dvije zatvorene koverte sa naznakom «Tehnički dio ponude» i «Finansijski dio ponude».

Ponuda se podnosi Ministarstvu neposredno ili preporučenom poštom.

Sve dodatne informacije, zainteresovani ponuđači mogu dobiti u Ministarstvu privrede Travnik, Ulica Prnjavor br.16. Kontakt osoba Aldin Ljubunčić.

Rok za podnošenje ponuda je **30 (trideset) dana** od dana objavljivanja javnog poziva.

Prijave podnesene preporučenom poštom smatrat će se valjanim ukoliko je datum otpreme pošte u skladu sa rokom iz prethodnog stava.

Bilo koja ponuda koja se primi nakon propisanog roka biće vraćena ponuđaču neotvorena.

Nepotpune ponude neće se razmatrati.

***15. Postupak izbora najpovoljnije ponude***

Postupak izbora najpovoljnije ponude vršit će Komisija u skladu sa Pravilnikom o načinu procjene najpovoljnije ponude za dodjelu koncesije iz nadležnosti Ministarstva privrede te o dokumentaciji potrebnoj za postupak procjene (Sl. novine SBK, br: 12/09).

***16. Otvaranje ponuda***

Javno otvaranje ponuda obavit će se u zgradi Ministarstva privrede, ulica Prnjavor br.16. u Travniku.

O datumu otvaranja ponuda ponuđači će biti obaviješteni na adresu ponuđača sa omotnice ponude ili na broj telefona sa omotnice ponude.

Otvaranju ponuda mogu prisustvovati ovlašteni predstavnici ponuđača uz predočavanje ovlaštenja, predstavnici sredstava javnog informisanja i zaposlenici Ministarstva privrede.

Sve dodatne informacije i uvid u dokumentaciju, zainteresovani mogu dobiti u Ministarstvu privrede Travnik, Ulica Prnjavor br.16., tel:++387/30 511-217; fax:++387/30 511-729, e-mail: min.priv@bih.net.ba, kontakt osoba: Aldin Ljubunčić.

Ministarstvo privrede neće snositi nikakvu odgovornost prema učesnicima postupka, niti snositi nikakve troškove učesnika postupka.

Prispjela dokumentacija tokom ovog postupka neće se vraćati.

M I N I S T A R

dr.sci. Sedžad Milanović